Nylon Beat

Nylon Beat on itähelsinkiläinen pop-yhtye, jonka laulajat olivat Jonna Kosonen (nyk. Geagea) ja Erin Koivisto (nyk. Anttila). Yhtye lopetti aktiiviuransa vuoden 2004 vaihteessa, mutta on senkin jälkeen harvakseltaan esiintynyt yhdessä molempien jäsenten soolourien ohessa. 

Duo on tunnettu nasaalisesta lauluäänestä sekä hiteistään, jotka olivat aluksi teini-ikäisten suosiossa. Ajan kuluessa Nylon Beat raivasi tiensä myös aikuisten suosioon. 

Yhtyeen menestyskappaleita ovat muun muassa ”Teflon love”, ”Rakastuin mä looseriin”, ”Viimeinen”, ”Seksi vie ja taksi tuo”, ”Syytön”, ”Sanoja”, ”12 apinaa”, ”Satasen laina”, ”Nukutaan” ja ”Psykedeliaa”.

Historia
Nylon Beatin ura lähti merkittävään nousuun, kun he osallistuivat MTV3:n vuoden 1995 Kiitorata-kykyjenetsintäohjelmaan kappaleilla ”Oot kuin karkkia mulle” ja ”Kreisi oon”. Yhtyeen nimi oli aluksi Vicious Circle. Levy-yhtiö ehdotti duolle monia nimiä, kuten Hot Kiss, mutta laulajat eivät lämmenneet ajatukselle. Sitten joku keksi ehdottaa Nylon Beatia, jonka Jonna ja Erin hyväksyivät.Eerola, Antti: "Comeback - Neljäkymmentä Hittiä" liner notes Vuonna 1996 ilmestyi Nylon Beatin samanniminen esikoisalbumi.

Nylon Beatin alkuvaiheen viimeinen konsertti oli Helsingissä Showravintola Maestrossa 31. joulukuuta 2003, mutta kesällä 2007 duo teki kolme paluukeikkaa: Oulussa 17. elokuuta sekä Tampereella 15. ja 18. elokuuta. Duo esiintyi pitkän tauon jälkeen yksityistilaisuudessa 14. tammikuuta 2017.Oho! Nylon Beat teki comebackin - muistatko vielä tätä hittiä?seiska.fi 

Kesä–heinäkuussa 2018 yhtye teki festivaalikiertueen esiintyen kymmenellä festivaalilla ympäri Suomen.Nylon Beat tekee comebackin! "Olemme fiilareissa"iskelmä.fi Kiertueen viimeinen esiintyminen ja samalla Nylon Beatin viimeinen keikka ennen pitkää taukoa oli Helsingissä We Love Festival -tapahtumassa 28. heinäkuuta 2018. 
Nylon Beat teki yhden keikan vuonna 2024 Helsinki City Festivaalilla.

Loppuvuodesta 2025 yhtye ilmoitti  tekevänsä neljä jäähallikeikkaa vuonna 2026.

 Saavutuksia 
Nylon Beatin levyjä on myyty yli 400 000.Nylon Beatin Jonnan mielestä vain fakta kultaa muistot, ei aikaYle Se sai urallaan kahdeksan kultalevyä ja seitsemän platinalevyä ja vuonna 1999 sille myönnettiin vuoden yhtyeen Emma-palkinto. Yhtye voitti Jyrki Hit Challenge -musiikkikilpailun vuonna 1998 ja pääsi Euroviisujen Suomen finaaliin kahdesti, sijoittuen vuonna 1998 kolmanneksi ja vuonna 2000 viidenneksi.

Kosonen ja Koivisto kutsuttiin tasavallan presidentin Itsenäisyyspäivän vastaanotolle vuonna 2001. Kosonen osallistui vuoden 2004 Euroviisu-karsintoihin, mutta ei päässyt edustamaan Suomea kappaleellaan ”Like Believers Do”.

 Kokoonpano 
Nylon Beatin takana olivat tuottajat Risto Asikainen ja Ilkka Vainio (”Sipi Castrén”). Kappaleiden sävellys ja sovitus olivat pääasiassa Asikaisen tuotoksia ja sanoittajina Ilkka Vainio, Aappo I. Piippo (”Kristiina Sydänmaa”), Risto Asikainen sekä Jonna Kosonen ja Erin Koivisto itse. Nylon Beatin taustayhtyeessä rumpuja soitti Anssi Nykänen, kitaroita Vesa Anttila, Varre Vartiainen, Marzi Nyman, Tuomas "Töyhtö" Wäinölä, koskettimia Okke Komulainen ja bassoa Harri Rantanen. Taustalaulajana oli Stiina Jean. Nylon Beat esiintyi myös YUP:n ja Seremoniamestarin kanssa.

 Diskografia 

 Nylon Beat (1996)
 Satasen laina (1997)
 Nylon Moon (1998)
 Valehtelija (1999)
 Demo (2000)
 Extreme (2001)
 Last in Line (2002)
 12 apinaa (2003)

 Kirjat 
 Nylon Beat (1999, kirjoittanut Antti Eerola, kustantaja WSOY, )
 40 klassikkoa -nuottikirja (2002, kustantaja F-kustannus Oy, )

 12 apinaa -nuottikirja, F-kustannus Oy 2003 

 Lähteet 

 Viitteet 

 Aiheesta muualla 


 Nylon Beat Ylen Elävässä arkistossa
 Ylen Elävän arkiston retrospektiivi
 Mä haluun olla Nylon. Audiodraama, Yle 2022.
 Honottajien tilinpäätös, Helsingin Sanomat, 20.10.2025.

*
Luokka:Seulonnan keskeiset artikkelit